Ego in Dei nomine Ioannes papa, sedis apostolicae et Romanae urbis apostolicus, diuina clementia largiente, notum uolo fieri omnibus qualiter ueniens quidam episcopus a partibus Galliarum, nomine Girardus, Augustudunensis ciuitatis praesul egregius, pro regis etiam amore et beati Petri principis apostolorum seruitio Romam expetiit, nostram honorifice adgressus praesentiam. Qui, dum nobis pro sua industria et honoris magnificentia gratus, acceptabilis et charus existeret, dum de pluribus sermo inter nos haberetur, manifestauit mihi humillime reclamando de quibusdam hominibus qui terram de suo episcopatu praesumptuose et uiolenter tenere uidentur, insuper deprecatus est ut eos excommunicaremus et maledictionis iaculo illos damnaremus. Cuius petitionem beneuole suscipiens, iussi ego Ioannes papa, seruus seruorum Dei, talem excommunicationem et maledictionem fieri, scriptam manu propria Benedicti archiepiscopi nostri. Coniacet autem eadem terra in patria quae dicitur Prouincia, de abbatia sancti Symphoriani. Quicumque ergo eam tenent terram sancti Symphoriani aut aliquid ex terra sancti Nazarii sine assensu Girardi eius ciuitatis episcopi, ex authoritate Dei Patris omnipotentis et Filii et Spiritus Sancti omniumque sanctorum Dei, potestate insuper beati Petri senioris nostri, cum caeteris apostolis, quibus data est potestas ligandi atque soluendi, et ex ministerio nostro, sint excommunicati et anathematizati atque a liminibus sanctae Dei ecclesiae alienati, nisi conuersi ad satisfactionem uenerint. Omnes enim maledictiones, quae in ueteri testamento et nouo scriptae sunt, ueniant super eos, nisi ad emendationem uenerint. Sint maledicti in ciuitatibus, in uillis, in agris, in uiis, in castellis, in siluis et in omnibus locis. Deleantur de libro uiuentium et cum iustis non scribantur, nisi resipiscendi ad satisfactionem et emendationem uenerint. Amen.